ישיבת מליאה, כנסת 21, פרוטוקול מספר 2, 2019-04-30 00:00

יולי יואל אדלשטיין: באותה נשימה אני מתכבד לפתוח את ישיבת הכנסת.

יולי יואל אדלשטיין: אני מזמין את נציג סיעת הליכוד חבר הכנסת דוד אמסלם למסור הודעה למליאה.

דוד אמסלם: אדוני היושב-ראש, אדוני ראש הממשלה, חבריי השרים וחברי הכנסת, בשם סיעת הליכוד, אני מציע לכנסת לבחור בחבר הכנסת יולי יואל אדלשטיין ליושב-ראש הכנסת העשרים-ואחת.

יולי יואל אדלשטיין: תודה לחבר הכנסת דוד אמסלם.

יולי יואל אדלשטיין: חברי כנסת, נא לשבת.

יולי יואל אדלשטיין: אנחנו נקיים הצבעה על הודעת סיעת הליכוד כפי שמסר חבר הכנסת דוד אמסלם.

יולי יואל אדלשטיין: כולם קיבלו תדרוך על ההצבעות – אני מתכוון לח"כים החדשים.

יולי יואל אדלשטיין: אפשר להצביע אלקטרונית.

יולי יואל אדלשטיין: הצבעה מס' 1 בעד ההצעה לבחור את חבר הכנסת יולי יואל אדלשטיין ליושב-ראש הכנסת – 101 נגד – אין נמנעים – 4 ההצעה לבחור את חבר הכנסת יולי יואל אדלשטיין ליושב-ראש הכנסת נתקבלה.

יולי יואל אדלשטיין: בעד – 101, אפס מתנגדים וארבעה נמנעים.

יולי יואל אדלשטיין: אנחנו אישרנו את הודעת סיעת הליכוד כפי שמסר אותה חבר הכנסת דוד אמסלם.

יולי יואל אדלשטיין: אנחנו עוברים לנושא הבא.

יולי יואל אדלשטיין: אני מתכבד להזמין את חבר הכנסת מכלוף מיקי זוהר, המיועד לכהן כיושב-ראש הוועדה המסדרת, להציע את הרכב הוועדה המסדרת.

יולי יואל אדלשטיין: גם הודעה זו טעונה את אישור המליאה בהצבעה.

מכלוף מיקי זוהר: אדוני היושב-ראש, חבריי חברי הכנסת, נציגי הסיעות בכנסת העשרים-ואחת התכנסו ביום כ"ד בניסן התשע"ט, 29 באפריל 2019, וסיכמו על ההרכב הסיעתי של הוועדה המסדרת.

מכלוף מיקי זוהר: היא תביא לאישור הכנסת הצעה בדבר הרכב ועדות הכנסת הקבועות.

מכלוף מיקי זוהר: לוועדה המסדרת יהיו, עד לבחירתה של ועדת הכנסת, סמכויות ועדת הכנסת הנוגעות לסדרי הבית ולדיוני הכנסת.

מכלוף מיקי זוהר: סעיף 2א(ב) לחוק הכנסת, התשנ"ד–1994, קובע כי "הייצוג בוועדה המסדרת יהיה לפי גודלן היחסי של הסיעות, ובלבד שלכל סיעה בת ארבעה חברים או יותר יהיה נציג בוועדה המסדרת".

מכלוף מיקי זוהר: בכפוף לסעיף האמור, נקבע ההרכב הסיעתי של הוועדה המסדרת לפי מפתח של חבר ועדה אחד לכל חמישה חברי כנסת, ולסיעות שבהן ארבעה חברי כנסת יהיה ייצוג של חבר אחד בוועדה.

מכלוף מיקי זוהר: להלן ההרכב המוצע של הוועדה המסדרת: הוועדה המסדרת תמנה 25 חברי כנסת, ואנוכי, חבר הכנסת מיקי מכלוף זוהר, אעמוד בראשה.

מכלוף מיקי זוהר: אלו הם חברי הכנסת מטעם סיעת הליכוד – – –

יולי יואל אדלשטיין: סליחה, אדוני, רק שנייה.

יולי יואל אדלשטיין: חברי הכנסת סעדי ולוי, איך תדעו את הרכב הוועדה?

יולי יואל אדלשטיין: אולי אתם לא תהיו מרוצים ממנו.

יולי יואל אדלשטיין: איך תצביעו?

מכלוף מיקי זוהר: כן.

מכלוף מיקי זוהר: אני מאוד מקווה שהם יתמכו.

יולי יואל אדלשטיין: אדוני ימשיך.

מכלוף מיקי זוהר: אלו הם חברי סיעת הליכוד – שבעה חברים: חבר הכנסת מכלוף מיקי זוהר – היושב-ראש, חבר הכנסת אמיר אוחנה, חבר הכנסת אריאל קלנר, חבר הכנסת יואב קיש, חבר הכנסת ניר ברקת, חברת הכנסת אוסנת הילה מארק וחבר הכנסת אופיר כץ; נציגי סיעת כחול לבן – שבעה חברים גם כן:

מכלוף מיקי זוהר: חבר הכנסת אבי ניסנקורן, חבר הכנסת חילי טרופר, חברת הכנסת מיקי חיימוביץ', חבר הכנסת עפר שלח, חבר הכנסת מאיר כהן, חברת הכנסת פנינה תמנו וחבר הכנסת צבי האוזר; שני חברים מטעם סיעת יהדות התורה: חבר הכנסת ישראל אייכלר וחבר הכנסת יצחק פינדרוס; מסיעת ש"ס גם כן שני חברים: חבר הכנסת יואב בן צור וחבר הכנסת מיכאל מלכיאלי; סיעת העבודה – חבר אחד: חבר הכנסת איציק שמולי; סיעת חד"ש-תע"ל – חבר אחד: חבר הכנסת אחמד טיבי; סיעת איחוד מפלגות הימין – חברה אחת:

מכלוף מיקי זוהר: חברת הכנסת עידית סילמן; סיעת ישראל ביתנו – חברה אחת: חברת הכנסת יוליה מלינובסקי; מסיעת כולנו – חבר אחד: חבר הכנסת רועי פולקמן; מסיעת מרצ – חברה אחת: חברת הכנסת תמר זנדברג; מסיעת רע"מ-בל"ד – חבר אחד: חבר הכנסת מנסור עבאס.

מכלוף מיקי זוהר: אבקש את אישורה של הכנסת להרכב המוצע של הוועדה המסדרת, ובהזדמנות זו אני מאחל לכולנו הצלחה גדולה.

יולי יואל אדלשטיין: תודה לחבר הכנסת מכלוף מיקי זוהר.

יולי יואל אדלשטיין: חברי הכנסת, אנחנו אכן נצביע על הרכב הוועדה – לאשר או לא לאשר את הרכב הוועדה כפי שהוצע.

יולי יואל אדלשטיין: אני מפעיל את ההצבעה.

יולי יואל אדלשטיין: אפשר להצביע.

יולי יואל אדלשטיין: מי בעד?

יולי יואל אדלשטיין: מי נגד?

יולי יואל אדלשטיין: הצבעה מס' 2 בעד הרכב הוועדה המסדרת – 108 נגד – אין נמנעים – אין הרכב הוועדה המסדרת נתקבל.

יולי יואל אדלשטיין: חברי הכנסת, 108 בעד, אפס מתנגדים ואפס נמנעים.

יולי יואל אדלשטיין: אני קובע כי המליאה אישרה את הרכב הוועדה.

יולי יואל אדלשטיין: אני רוצה להודות מקרב לב לחברי הכנסת שנתנו בי אמון, ואני מקווה לעבוד איתכם ביחד.

יולי יואל אדלשטיין: חברי הכנסת, תם סדר-היום.

יולי יואל אדלשטיין: הישיבה הבאה תתקיים ביום שני, א' באייר התשע"ט, 6 במאי 2019, בשעה 16:00.

יולי יואל אדלשטיין: ישיבה זו נעולה.